PRÓRROGA DO PRAZO DE EXECUCIÓN E XUSTIFICACIÓN DO “PLAN DE REMODELACIÓN E MELLORA DE SEGURIDADE DOS VIARIOS MUNICIPAIS” (PLAN DEPO-REMSE)
ADMINISTRACIÓN LOCAL — Provincial — Deputación Provincial (Outros documentos, notificacións e informacións públicas, 30/04/2020)

Resultando que, no marco das súas atribucións legais en materia de réxime local, e con carácter de instrumento para a cooperación coas entidades locais da provincia, o Pleno da Deputación aprobou as Bases reguladoras e convocatoria do Plan de Remodelación e Mellora da Seguridade dos Viarios Municipais (Plan Depo-Remse) na súa sesión extraordinaria de 06/04/2018 (acordo núm.5.7099), as cales foron publicadas no Boletín Oficial da Provincia de Pontevedra (BOPPO) núm.72 de 13/04/2018. O extracto da convocatoria publicouse no BOPPO núm.74 de 17/04/2018, de conformidade coas bases reguladoras, establecendo un prazo de execución dos investimentos ata o 30/06/2020, e como prazo de xustificación, catro meses dende a súa finalización, e en todo caso, o 31/10/2020. O Plan aprobouse para dar cumprimento a un dos obxectivos da Deputación, o desenvolvemento dunha mobilidade sustentábel que priorice a seguranza e a mobilidade peonil en calquera estrada, e que se articula en torno a dous eixos: a planificación na redacción e implementación de plans de mobilidade e o investimento no deseño de infraestruturas viarias para acadar máis habitabilidade, seguranza e unha correcta accesibilidade. Neste marco, o Plan Depo-Remse ten por obxecto permitir aos concellos a remodelación das súas rúas e viarios para facilitar a comunicación entre os espazos de emprego e dotacionais de uso social, sanitario ou educativo así como para mellorar aqueles trazados que soportan unha alta densidade de tráfico tanto peonil como rodado. As actuacións previstas no plan supoñen un esforzo de xestión considerable para os concellos beneficiarios das axudas. Debe terse en conta por un lado que estas actuacións teñen unha certa entidade tratándose de investimentos que o seu importe medio supera notablemente o promedio dos de natureza similar que se acollen ao Plan Concellos. Esta entidade dos investimentos repercute na maior complexidade dos procedementos de contratación, na complexa tramitación administrativa derivada da necesidade de obter as licenzas, permisos e autorizacións pertinentes, así como nas incidencias na súa execución que poden dar lugar a retrasos na súa finalización. Por outra banda, debe terse en conta que os beneficiarios das axudas son todos concellos de menos de 50.000 habitantes, e por tanto aqueles con maiores carencias en materia de capacidade económica e de xestión, o cal agrava a complexidade dos procedementos de contratación. A falta de persoal cualificado e a necesidade de recorrer a asistencias externas ten dilatado a súa tramitación. A propia execución do plan supuxo uns prazos determinados aos concellos, de xeito que tras a concesión das axudas, mediante acordo do Pleno de 28/09/2018, as bases reguladoras esixían a tramitación dos correspondentes convenios de colaboración cos beneficiarios. En consecuencia os procedementos de contratación quedaban supeditados á tramitación destes expedientes, que non se atopan baixo o control exclusivo dos concellos. A aprobación da Lei 9/2017, de 8 de novembro, de Contratos do Sector Público, pola que se traspoñen ao ordenamento xurídico español as Directivas do Parlamento Europeo e do Consello 2014/23/UE e 2014/24/UE, de 26 de febreiro de 2014 (LCSP) viu a modificar sensiblemente os procedementos de contratación. Deste xeito, a execución do Plan prodúcese nun período de adaptación dos concellos aos novos requisitos de contratación. Este esforzo de adaptación obrigado para tódalas administracións públicas, se cabe vese agravado no caso dos concellos pequenos que carecen en moitos casos de medios materiais, humanos e técnicos. En consecuencia o cambio normativo supuxo unha maior dilación na tramitación dos expedientes de contratación ao abeiro do Plan. Os prazos marcados cumpríronse escrupulosamente ata o momento de realizar as contratacións; non obstante, tras adxudicarse os contratos, durante a fase de execución xurdiron circunstancias sobrevidas dificilmente previsibles e alleas á responsabilidade dos concellos beneficiarios e da Deputación, que se prevé que fagan complicado o cumprimento do prazo final de execución das obras que se marca nos convenios. Na data actual diversos concellos experimentan diversos retrasos motivados por razóns extraordinarias e sobrevidas, alleas tanto á dilixencia dos concellos beneficiarios como da Deputación. Estes retrasos supoñen o risco de que as obras subvencionadas non se executen nos prazos previstos nos convenios, co conseguinte prexuízo para os concellos e a Deputación. Estas circunstancias teñen que ver con retrasos non previsibles na licitación, imprevistos que deron lugar a modificados dos proxectos, ou incidencias coas empresas adxudicatarias non imputables aos concellos. Á raíz da crise sanitaria provocada polo COVID-19, aprobouse o Real Decreto 463/2020, de 14 de marzo, polo que se declara o estado de alarma para a xestión desta crise, e que foi modificado polo Real Decreto 465/2020, de 17 de marzo, coa finalidade de reforzar a protección da saúde pública e de asegurar o funcionamento de servizos públicos esenciais. Con posterioridade, e á vista da evolución do estado da emerxencia sanitaria, aprobouse o Real Decreto 476/2020, polo que se prorroga o prazo inicial de 15 días do estado de alarma. Esta declaración produciu en síntese a paralización da meirande parte das actividades económicas e produtivas, agás aquelas consideradas esenciais. En consecuencia, a execución dos investimentos acollidos ao Plan Depo-Remse veuse afectada, de xeito que quedaron dentro do ámbito das actividades suspendidas ao abeiro das normas citadas. A finalidade, do plan é a entrega de axudas económicas aos concellos con destino ao financiamento de proxectos de obras e servizos, polo que a extinción da subvención, e do programa, debe producirse no momento que se realizou o investimento ou a actuación que fundamentou a concesión da axuda económica. O Plan concíbese no 1º trimestre do exercicio 2018, e a súa execución prolóngase ata mediados do exercicio 2020, segundo se sinala na Base 13ª. Non obstante, a tramitación do plan e o procedemento de concesión das axudas estendeuse ata finais de setembro de 2018. Posteriormente, procedeuse á tramitación dos correspondentes convenios de colaboración cos beneficiarios como paso previo á súa execución, e que foron asinados entre finais de novembro e principios de decembro de 2018. Deste xeito a execución dos investimentos veuse reducida respecto ao prazo orixinal previsto. De acordo co artigo 8 da Lei 38/2003, de 17 de novembro, Xeral de Subvencións (LXS), a xestión das subvencións debe acomodarse ao principio de eficacia no cumprimento dos obxectivos fixados pola Administración outorgante. De non estenderse a vixencia do plan podería ocasionar que os investimentos subvencionados non se chegasen a executar na súa totalidade, o cal iría en detrimento dos obxectivos perseguidos co Plan Depo-Remse. De acordo co disposto nos artigos 182 do Real Decreto lexislativo 2/2004, de 5 de marzo, e 34 e ss. do Real Decreto 500/1990, de 20 de abril, os créditos comprometidos no Plan Depo-Remse, poderíanse incorporar ao orzamento de 2021, previa tramitación do correspondente expediente de incorporación de remanentes de crédito, unha vez aprobada a liquidación do orzamento xeral de 2020. De conformidade co establecido na disposición adicional 8ª da LXS, as axudas arbitradas a favor dos concellos no marco do Plan Depo-Remse, réxense polo réxime establecido nas bases reguladoras do propio plan toda vez que foi aprobado. O procedemento de concesión das subvencións foi o de concorrencia competitiva ao abeiro do artigo 22 da LXS. A ampliación dos prazos de execución e xustificación non altera os criterios en base aos que foron concedidas as subvencións, de xeito que nin se vulnera o principio de igualdade recollido no artigo 8 da lei, nin prexudica dereitos de terceiro. De conformidade cos artigos 17.3. i) e 30 da LXS as bases reguladoras recollen os prazos de execución e de xustificación das actuacións ao abeiro do plan. A Lei 39/2015, de 1 de outubro, do Procedemento Administrativo Común das Administracións Públicas (LPACAP) prevé a ampliación de prazos, tanto de oficio como a petición dos interesados. De acordo co artigo 32 a ampliación poderá acordarse antes do vencemento do prazo a ampliar, se as circunstancias o aconsellan e non prexudica dereitos de terceiros, por un prazo que non exceda da metade do inicial. Asemade o artigo 70 do Regulamento da LXS establece que salvo precepto en contrario nas bases reguladoras, o órgano concedente da subvención poderá acordar unha ampliación do prazo para a presentación da xustificación que non exceda a metade do mesmo. No cómputo dos prazos a ampliar tense en conta os prazos de que dispoñían os beneficiarios para ter executadas e xustificadas as actuacións: 30/06/2020 e 31/10/2020, respectivamente. Considerando que o procedemento de concesión das subvencións foi o de concorrencia competitiva ao abeiro do artigo 22 da LXS, a ampliación do prazo de execución e xustificación non altera os criterios en base aos que foron concedidas as subvencións, de xeito que nin se vulnera o principio de igualdade recollido no artigo 8 da LXS, nin prexudica dereitos de terceiros. Considerando que o artigo 70 do Regulamento da LXS remítese ás normas do procedemento administrativo común, que esixen a motivación da ampliación de prazos, queda recollido no expediente a concorrencia das circunstancias que aconsellan a ampliación, derivada tanto de imprevistos na execución das obras, que deron lugar á tramitación de modificados, como de incidencias con empresas adxudicatarias, non imputables aos concellos, que non puideron dar cumprimento ao obxecto dos contratos. Asemade, recóllese a paralización da execución dos investimentos a consecuencia das medidas adoptadas no marco da declaración do estado de alarma para a xestión da crise sanitaria do COVID-19. En todos os casos, circunstancias que escapaban do control tanto da Deputación como dos concellos. Considerando que de acordo coa disposición adicional 3ª do Real Decreto 463/2020, polo que se declara o estado de alarma, quedan suspendidos os termos e se interrompen os prazos para a tramitación dos procedementos das entidades do sector público. O cómputo dos prazos reanudarase no momento en que perda vixencia dito real decreto ou, no seu caso, as prórrogas do mesmo. Considerando que, cumprido o recollido en puntos anteriores para garantir o cumprimento das actuacións/finalidades subvencionadas, procede a ampliación dos prazos de execución e xustificación do Plan Depo-Remse, ata o 31 de maio de 2021 e 30 de setembro de 2021 respectivamente, e tendo en conta o período de suspensión dos prazos administrativos establecidos no Real Decreto 463/2020, de 14 de marzo, visto que as bases reguladoras non conteñen precepto en contrario e dado que as circunstancias así o aconsellan e con elo non se prexudican dereitos de terceiros. Á vista dos antecedentes e fundamentos expostos; en base á documentación relativa ao citado plan que obra no expediente; á vista do informe da Xefa do Servizo de Cooperación e dos informes da Intervención provincial e do Secretario Xeral; e visto o ditame da Comisión informativa de Cooperación Municipal, Cooperación Transfronteiriza e Cohesión Social, o Pleno acorda por unanimidade a adopción do seguinte acordo: Prorrogar, de oficio, ata o 31 de maio de 2021, o prazo de execución dos investimentos ao abeiro do Plan Depo-Remse, e tendo en conta o período de suspensión dos prazos administrativos establecido no Real Decreto 463/2020, de 14 de marzo. Prorrogar, de oficio, o prazo de xustificación dos investimentos ao abeiro do Plan Depo-Remse, de xeito que deberán estar xustificados no prazo de catro meses dende a súa finalización, e no seu caso o 30 de setembro de 2021, e tendo en conta o período de suspensión dos prazos administrativos establecido no Real Decreto 463/2020, de 14 de marzo. O que lle comunico a Vde. para o seu coñecemento e efectos, coa salvidade que establece o art.206 do RD 2568/86, de 28 de novembro. Contra este acordo, que pon fin á vía administrativa, poderá interpoñer recurso potestativo de reposición perante o mesmo órgano que o ditou, no prazo dun mes a partir do día seguinte ó desta notificación (artigos 112 e 124 da Lei 39/2015, de 1 de outubro, de Procedemento Administrativo Común das Administracións Públicas) ou ben, directamente, recurso contencioso-administrativo perante o Xulgado do Contencioso-Administrativo de Pontevedra segundo o disposto no artigo 8 da Lei 29/1998, de 13 de xullo, Reguladora da Xurisdición Contencioso-Administrativa e, todo iso, no prazo establecido no artigo 46 da citada Lei. Todo iso sen prexuízo de que poida utilizar calquera outro recurso que estime conveniente. Pontevedra, a 27 de abril de 2020 (documento asinado electronicamente á marxe). O secretario